ET Euroopa Liidu Teataja L 218/26

KOMISJONI OTSUS,

18. august 2010,

millega lubatakse määruse (EÜ) nr 669/2009 kohaselt korraldada füüsilist kontrollimist Maltal sööda- ja toidukäitlejate heakskiidetud ruumides

(teatavaks tehtud numbri K(2010) 5684 all)

(Ainult inglis- ja maltakeelne tekst on autentsed)

(EMPs kohaldatav tekst)

(2010/458/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse komisjoni 24. juuli 2009. aasta määrust (EÜ) nr 669/2009, millega rakendatakse Euroopa Parlamendi ja nõukogu määrust (EÜ) nr 882/2004 seoses mitteloomse sööda ja toidu kõrgendatud rangusastmega ametliku kontrollimisega impordil ja muudetakse otsust 2006/504/EÜ, (1) eriti selle artikli 9 lõiget 1,

ning arvestades järgmist:

(1) Määrusega (EÜ) nr 669/2009 sätestatakse eeskirjad seoses mitteloomse sööda ja toidu kõrgendatud rangusastmega ametliku kontrollimisega impordil, sealhulgas füüsiliseks kontrollimiseks, mida korraldatakse Euroopa Liidu määratud sisenemiskohtades. Samuti on määruses kehtestatud miinimumnõuded selliste sisenemiskohtade suhtes ja sätestatud, et liikmesriigid peavad tegema nende sisenemiskohtade loetelu Internetis üldsusele kättesaadavaks.

(2) Määruse (EÜ) nr 669/2009 artikli 9 lõikega 1 on ette nähtud, et komisjon võib liikmesriigi taotlusel lubada geograafiliste piirangute tingimustes tegutsevate määratud sisenemiskohtade pädevatel ametiasutustel korraldada füüsilist kontrollimist sööda- ja toidukäitlejate ruumides, kui on täidetud teatavad tingimused.

(3) 18. detsembri 2009. aasta kirjas osutas Malta määratud sisenemiskoha Floriana sadama geograafilisele eripärale, mitteloomse päritoluga toodete suhteliselt väikesele impordile kolmandatest riikidest ja riigi territooriumi moodustavate saarte väiksusele ja lähedusele ning palus komisjonil lubada kõnealuse sisenemiskoha pädevatel asutustel korraldada füüsilist kontrollimist teatavate sööda- ja toidukäitlejate ruumides.

(4) 28. veebruari 2010. aasta kirjas ja edasises kirjavahetuses andis Malta komisjonile järgmised kinnitused: üksnes sellistes sööda- ja toidukäitlejate ruumides, mis vastavad määratud sisenemiskohtade suhtes määrusega (EÜ) nr 669/2009 kehtestatud miinimumnõuetele, antakse luba korraldada füüsilist kontrollimist; Floriana sadama pädevate asutuste käsutusse antakse vahendid, et määratud sisenemiskohas korraldatavat kontrollimistegevust ei katkestaks ega häiriks see, kui füüsilist kontrollimist korraldatakse väljaspool nende ruume; sööda- ja toidukäitleja ruumides füüsiliseks kontrollimiseks väljavalitud saadetised jäävad määratud sisenemiskoha Floriana sadama pädeva asutuse püsiva kontrolli alla alates nende saabumise ajahetkest ja viisil, et neid ei oleks võimalik kogu kontrollimisega seotud menetluse käigus lubamatult manipuleerida.

(5) Võttes arvesse määratud sisenemiskoha Floriana sadama konkreetseid geograafilisi piiranguid ja Malta kinnitust määruse (EÜ) nr 669/2009 artikli 9 lõikes 1 sätestatud tingimuste täitmise kohta, on seega asjakohane lubada füüsilise kontrollimise korraldamist teatavate sööda- ja toidukäitlejate ruumides, mille Malta on sellise kontrollimise jaoks heaks kiitnud.

(6) Käesolevas otsuses sätestatud loast piisava teavitamise tagamiseks oleks asjakohane, et sööda- ja toidukäitlejate nende ruumide loetelu, mis on määruse (EÜ) nr 669/2009 kohase füüsilise kontrollimise korraldamiseks heaks kiidetud, tehtaks üldsusele kättesaadavaks kõnealuse määruse artikliga 5 ettenähtud riikliku internetiaadressi kaudu,

ON VASTU VÕTNUD KÄESOLEVA OTSUSE:

Artikkel 1

1. Maltal asuva määratud sisenemiskoha Floriana sadama pädevatel asutustel lubatakse käesolevaga määruse (EÜ) nr 669/2009 artikli 9 lõike 1 kohaselt korraldada kõnealuse määruse artikli 8 lõike 1 punktis b sätestatud füüsilist kontrollimist sellise mitteloomse sööda ja toidu impordil, mis on loetletud kõnealuse määruse I lisas, sööda- ja toidukäitlejate ruumides, mille Malta on selliseks kontrollimiseks heaks kiitnud, tingimusel et kõnealuse määruse artikli 9 lõike 1 punktides a, b ja c sätestatud tingimused on täidetud.

2. Nende sööda- ja toidukäitlejate loetelu, kelle ruumid on Malta kooskõlas käesoleva artikli lõikega 1 heaks kiitnud, tehakse määruse (EÜ) nr 669/2009 artikliga 5 ettenähtud riikliku internetiaadressi kaudu üldsusele kättesaadavaks.

Artikkel 2

Käesolev otsus on adresseeritud Maltale.

Brüssel, 18. august 2010 Komisjoni nimel komisjoni liige John DALLI

(1) ELT L 194, 25.7.2009, lk 11.